Laboratorioiden ajanvarausjärjestelmä uudistui 5.3.2024

HUSin laboratorioiden ajanvarausjärjestelmä sai 5. maaliskuuta uuden ilmeen.

Alla oleva tiedote julkaistu 19.2.2024.

****************************************

HUSin laboratorioiden ajanvarausjärjestelmä saa maaliskuussa uuden ilmeen. Myös järjestelmän toiminnallisuuksia on kehitetty. Etelä-Karjalan hyvinvointialueen laboratoriopalvelut tuottaa HUS.

Ajanvarausjärjestelmän uudistuksella tehdään sähköinen ajanvaraus asiakkaille entistä helpommaksi. Jatkossa järjestelmä ehdottaa automaattisesti ensimmäisiä vapaita aikoja asiakkaan valitsemaan palveluun. Vapaita aikoja on lisäksi mahdollista suodattaa alueittain.

Ajanvarausjärjestelmän kautta varattiin vuonna 2023 lähes 1,6 miljoonaa laboratoriokäyntiä.

Huomioi nämä asiat tullessasi tai varatessasi aikaa laboratoriotutkimuksiin:

Suosituksena on tulla tutkimuksiin ajanvarauksella, mutta osa HUSin laboratorioista palvelee myös vuoronumerolla.

Joitakin tutkimuksia (esim. sokerirasitus ja EKG) ei tehdä kaikissa laboratorioissa.

Jos tulet sokerirasitukseen, on sinun pysyttävä laboratoriossa kokeen ajan. Esimerkiksi odottajat eivät voi käydä ultraäänitutkimuksessa kokeen aikana.

Jos tulet valvottuun virtsanäytteenottoon, varaa aika näytteenottoon mielellään aamun jälkeiseen aikaan.

Yksityislääkärin lähetteellä tulevia asiakkaita palvellaan vain osassa laboratorioita ja heidän tulee tehdä ajanvaraus.

Ota etukäteen selvää, miten sinun tulee valmistautua kokeisiin (tarvitseeko paastota, täytyykö näyte ottaa tiettyyn vuorokauden aikaan, voiko ottaa lääkkeet normaalisti, tuleeko välttää tupakointia ennen kokeita yms.)

Laboratoriot ja laboratorioiden asiakaspalvelu eivät anna tutkimustuloksia eivätkä vastaa niiden viemisestä OmaKantaan.