Suun terveydenhuollon ajanvaraus keskitetään puhelimen ja Oma Ekhvan kautta tehtäväksi

Suun terveydenhuollossa on tähän saakka ollut mahdollista varata netissä aika hampaan tai lohkeaman korjaukseen. Jatkossa suun terveyden ajanvaraus keskitetään puhelimitse tehtäväksi, ja yhteyden voi vaihtoehtoisesti ottaa chatissa Oma Ekhvan kautta.

Muutoksen tavoitteena on varmistaa, että asiakkaan hoidon tarpeen arviointi tehdään mahdollisimman kattavasti ja että jokainen saa tilanteeseensa sopivan ajan. Puhelimessa tai chatissa ammattilainen voi tarkentaa oireita ja arvioida tilanteen kiireellisyyden paremmin.

– Haluamme, että jokainen asiakas saa juuri oikeanlaista apua tilanteeseensa. Siksi jatkossa kaikissa suun terveyteen liittyvissä asioissa pyydämme ottamaan yhteyttä ajanvaraukseen puhelimitse tai Oma Ekhvan chatin kautta, kertoo johtava ylihammaslääkäri Eija Peltonen.

Aiemmin käytössä ollut hampaan ja lohkeaman korjauksen nettiajanvaraus ei vastannut toivotulla tavalla asiakkaiden yksilöllisiin tilanteisiin, minkä vuoksi se poistetaan käytöstä 1.4. alkaen. Netissä voi kuitenkin edelleen perua tai siirtää aikaansa, jos se koskee lohkeamaa, tarkastusta tai hammaskivenpoistoa. Katso ohje ajan perumiseen tai siirtämiseen netissä tästä.

Hammashoidon ajanvaraus palvelee maanantaista perjantaihin klo 7–16 numerossa 05 352 7059.

Suun terveydenhuollossa kehitetään edelleen ajanvarausmahdollisuuksia, ja tavoitteena on palauttaa myös verkkovaraus tulevaisuudessa toimivammassa muodossa.

Oma Ekhvan kautta asiointi on vaivatonta

Oma Ekhva toimii helppona kanavana suun terveydenhuollon yhteydenottoihin. Sovelluksen voi ladata puhelimeen tai sitä voi käyttää verkkoselaimella.

Suun terveydenhuollon chat tarjoaa nopean väylän kysyä ja saada opastusta. Se palvelee arkisin klo 7–16. Chatissa ammattilainen arvioi tilanteen, antaa neuvoja ja antaa tarvittaessa ajan vastaanotolle.

Lisätietoja:

Eija Peltonen, johtava ylihammaslääkäri, puh. 040 194 4900, eija.peltonen1@ekhva.fi